Аднак мала толькі прэзентаваць дакумент — трэба, каб чытачы зразумелі абстаноўку, у якой ён з’явіўся. З гэтай прычыны ўсе дакументы, цытаваныя ў зборніку, суправаджаюцца больш ці менш падрабязнымі каментарыямі і заўвагамі. Для разумення кантэксту аднаго спецыяльнага метаду было недастаткова, таму пры падрыхтоўцы выдання выкарыстоўваўся т. зв. франтальны метад, які вымагаў уліку і сістэматызацыі максімальнай колькасці інфармацыі. Так, намі былі прагледжаны ўсе справы фондаў № 968 і № 576 НАРБ, усе бюлетэні пасяджэнняў сесій ВС Беларусі XII склікання, пераважная большасць рэспубліканскіх і некаторыя мясцовыя перыядычныя выданні, іншыя матэрыялы.